Dr. Papp László

Polgármester Úr részére

Debrecen Megyei Jogú Város

Önkormányzata

tárgy: közérdekű adatigénylés

Tisztelt Polgármester Úr!

A Mikepércsi Anyák a Környezetért Egyesület (továbbiakban: Egyesület) közérdekű adatigényléssel fordul Debrecen Megyei Jogú Város Polgármesteréhez. A közérdekű adatigénylést az információs önrendelkezési jogról és az információszabadságról szóló 2011. évi CXII. törvény (továbbiakban: Infotv.) 26.§ (1) bekezdése, a 28.§ (1) bekezdése, a 29.§ (1)-(2) bekezdései, valamint a környezet védelmének általános szabályairól szóló 1995. évi LIII. tv. 12.§ (1)-(3) bekezdései, az 51.§ (1) bekezdése, a nyilvánosság környezeti információkhoz való hozzáférésének rendjéről szóló 311/2005. (XII.25.) Korm. rendelet (továbbiakban: Kormányrendelet) 2-3.§-a, illetve a 2001. évi LXXXI. tv.-el a magyar jogrendbe iktatott Aarhusi Egyezmény biztosítja az Egyesületünk számára.

Szíveskedjen a következő adatokat, dokumentumokat megküldeni az Egyesületünk számára:

1. Kérem küldje meg a CATL, ECOPRO, SEMCORP, EVE felső küszöbértékű veszélyes üzemekre vonatkozó külső védelmi terveket Debrecen vonatkozásában.
2. Kérem küldje meg az eljárásban résztvevő hatóságok, szervek véleményét.
3. Kérem küldje meg azokat a tájékoztató kiadványokat, amelyeket az említett két felső küszöbértékű veszélyes üzemmel kapcsolatban szükséges a lakosság számára elkészíteni.
4. Kérem küldje meg, melyek a CATL és az ECOPRO, SEMCORP, EVE veszélyességi övezeti határai.
5. Amennyiben külső védelmi tervekkel az említett gyárak vonatkozásában nem rendelkeznek, jelölje meg azokat az okokat, indokokat, jogszabályi helyet, amelyek azt támasztják alá, hogy külső védelmi tervek elkészítésére nem volt szükség.
6. Minden év szeptember 31-ig végez kockázatbecslést a katasztrófavédelmi besorolási eljárásban a polgármester és a katasztrófavédelmi szerv helyi szerve. Kérem jelölje meg, hogy a település katasztrófavédelmi besorolását és ezzel a települési veszélyelhárítási tervet ebben az évben hogyan módosítják Debrecen vonatkozásában, tekintettel a felső küszöbértékű veszélyes üzemek jelenlétére.
7. Amennyiben nem tervezik a veszélyelhárítási terv módosítását Debrecen vonatkozásában, kérem küldjék meg azokat az adatokat, jogszabályi helyet, amelyek a módosítás elmaradását indokolják, lehetővé teszik.

Kérjük, hogy a kérelemnek az Infotv. 30.§ (2). bekezdése szerint tegyen eleget. Az adatigénylést közérthető formában, emailben a következő címre megküldve: info@miakoegyesulet.hu, .doc vagy .pdf kiterjesztésű file-okban teljesítse. Ha a kért adatot már korábban elektronikus formában nyilvánosságra hozták, az igény teljesíthető az adatot tartalmazó nyilvános forrás (működő, pontos link) megjelölésével is. Kérjük, hogy az adatkérést ne az OKIR rendszerre utalással teljesítse, mivel a rendszer az utóbbi időszakban nem, vagy akadozva működik. Kérjük, hogy az adatkérés során szolgáltatott adatokat ne ömlesztve, hanem a kérdésekhez rendelve teljesítsék. Amennyiben nincs információjuk, vagy nem adatgazdák, ezt a tényt is jelezzék.

Az adatigénylést nem lehet elutasítani arra való hivatkozással, hogy annak közérthető formában nem lehet eleget tenni.

Amennyiben a közérdekű adat megismerésére irányuló igénynek az Infotv. 29.§ (1). bekezdése szerint az igény beérkezését követő legrövidebb idő alatt, legfeljebb 15 napon belül nem tud eleget tenni arra hivatkozással, hogy az adatigénylés jelentős terjedelmű, illetve nagyszámú adatra vonatkozik, vagy a teljesítés a munkaerőforrás aránytalan mértékű igénybevételével jár, a határidő egy alkalommal 15 nappal meghosszabbítható. Erről az igény beérkezését követő 15 napon belül kell tájékoztatást küldenie.

A Nemzeti Adatvédelmi és Információszabadság Hatóság NAIH/2015/4710/2/V. számú állásfoglalásából következően a jelen adatigénylés az Infotv. 29.§ (1b) bekezdése alapján nem tagadható meg, mivel tartalmazza az adatigénylő nevét és elérhetőségét. Ezen túlmenő adatok megadását az adatkezelő nem kérheti.

Az általános közigazgatási rendtartásról szóló 2016. évi CL. törvény (továbbiakban: Ákr.) iratbetekintésre vonatkozó szabályai nem relevánsak az adatigénylés kapcsán, az adatigénylés megtagadásának jogalapjaként az Ákr. eljárási szabályainak idézése az információszabadság indokolatlan és aránytalan korlátozását jelenti.

**Az Európa Tanács közérdekű adatot tartalmazó iratokhoz való hozzáférésről szóló Egyezményének kihirdetéséről szóló 2009. évi CXXXI. törvény 5. cikk 2. pontja értelmében továbbítani kell az adatigénylést az adatokat kezelő szervhez, vagy megnevezni az adatkezelőt, ha a kért adattal a szerv nem rendelkezik.**

A közérdekű adatok, a környezeti információk megismerése Egyesületünk kiemelt célja. Köszönjük e cél elérése érdekében tett erőfeszítéseket és együttműködést.

Mikepércs, 2025. 08. 12.

 Tisztelettel:

Kozma Éva

 egyesületi elnök